АҞӘА, жьҭаара 4 - Sputnik, Бадраҟ Аҩӡба. Аҟәа ақалақь, Университетскаиа амҩаҿы абылра ӷәӷәа ҟалеит ҳәа еиҭеиҳәеит Аԥсны АҶА Аҟәа ақалақьи Аҟәа араиони рҿы амцарцәара-еиқәырхаратә ҟәша аиҳабы Тимур Кәыҵниа.
"Амцакра ҟалеит ҳәа аҷаԥшьаҩ иахь аҭел иасит ашьыжь асааҭ 9 рзы. Асааҭ 13.00 рзы амцарцәаҩцәаамца арцәара рылдыршеит", - ҳәа Sputnik акорреспондент изеиҭарҳәеит АҶА аусзуҩцәа.
Амца хәыҵҟьеит анхарҭҩнқәа ирцәыхарамкәа, аха уахь инамышьҭкәа амца арцәара алыршахеит, рҳәеит ареспублика АҶА аҟны.
Амцарцәара иаҿын 20-ҩык рҟынӡа амцарцәаҩцәа.
Атехника ҷыда анеира уадаҩын, амцарцәаҩцәа аӡымҩангага шлангқәа 400 метра рнагара рықәшәеит.
"Амцакраан ԥсыҭбара ҟамлеит", - иҳәеит Кәыҵниа.